b'\n_START_ARTICLE_\nMoscheea din Larabanga\n_START_SECTION_\nIstorie \xc8\x99i arhitectur\xc4\x83\n_START_PARAGRAPH_\nConform legendei, \xc3\xaen anul 1421, un comerciant musulman numit Ayub a adormit \xc3\xaen acest loc, iar \xc3\xaen vis a auzit o voce ce i-a spus s\xc4\x83 construiasc\xc4\x83 aici o moschee. C\xc3\xa2nd s-a trezit a constatat \xc3\xaen mod bizar c\xc4\x83 funda\xc8\x9bia era deja ridicat\xc4\x83 a\xc8\x99a c\xc4\x83 sa apucat s\xc4\x83 cl\xc4\x83deasc\xc4\x83 pe ea moschea. Se crede c\xc4\x83 morm\xc3\xa2ntul lui Ayub se afl\xc4\x83 sub copacul baobab de l\xc3\xa2ng\xc4\x83 moschee._NEWLINE_Moscheea din Larabanga este una dintre cele opt moschei antice din Ghana, ea fiind cea mai veche \xc8\x99i \xc3\xaen acela\xc8\x99 timp cel mai important loc de pelerinaj din aceast\xc4\x83 parte a Africii. Ea de\xc8\x9bine un vechi Coran din anul 1650, iar conform tradi\xc8\x9biei locale acest Coran i-a fost d\xc4\x83ruit de c\xc4\x83tre Allah lui Yidan Barimah Bramah, imamul din acea perioad\xc4\x83 drept r\xc4\x83splat\xc4\x83 pentru rug\xc4\x83ciunile sale._NEWLINE_Moscheea este construit\xc4\x83 \xc3\xaen stil sudano-sahelian av\xc3\xa2nd drept materiale principale lemnul, chirpiciul \xc8\x99i noroiul. \xc3\x8en anul 1970, fa\xc8\x9bada moscheii a fost acoperit\xc4\x83 cu un amestec de nisip \xc8\x99i ciment \xc3\xaen speran\xc8\x9ba c\xc4\x83 va opri deteriorarea sa din cauza v\xc3\xa2ntului \xc8\x99i a ploii. Cu toate acestea m\xc4\x83surile nu au fost eficiente, av\xc3\xa2nd loc lucr\xc4\x83ri ample de renovare a cl\xc4\x83dirii. \xc3\x8en anul 2002 a avut loc o puternic\xc4\x83 furtun\xc4\x83 ce a distrus minaretul \xc8\x99i mihrabul, moscheea fiind reconstruit\xc4\x83. \xc3\x8en prezent ea este ocrotit\xc4\x83 ca un monument de importan\xc8\x9b\xc4\x83 na\xc8\x9bional\xc4\x83.'